Пейо Яворов
Дохожда час

chitanka.info

Дохожда час, уречен за човека,

последен час, и като свещ полека

затлей живот, затлеят мъжки сили;

дохожда край, смирен човека застава

пред зинал гроб… Съдийски глас тогава

обажда се: „Ти взе, но заплати ли…?“

Нещастника, оглежда се надиря

и търси той да види светла диря

в неравен път, изминат на земята:

без име страх без милост го терзае

и търси той с какво да оправдае

добро и зло, дял паднал на душата.

И горко е тогава ономува

над себе си присъда който чува:

„На чужди пир, излишний, се намери!“

Престъпник същ, изправен под бесило,

проклина той в живота драго-мило,

а пред смъртта бледнее и трепери.

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.